Median lähteiden mukaan tiistaina parlamenttitalon edustalla pidätetty mies on nimeltään Salih Khater.

Muun muassa Reuters, BBC ja Sky News kertovat, että tiistaina Lontoossa terrorismista epäiltynä pidätetty 29-vuotias mies on nimeltään Salih Khater. Tieto on peräisin hallituslähteiltä sekä ”eurooppalaiselta turvallisuuslähteeltä”, mutta poliisi ei ole toistaiseksi sitä virallisesti vahvistanut.

Britannian kansalaisen Khaterin kerrotaan olevan alun perin lähtöisin Sudanista.

Salih Khateria, 29, epäillään terrorismista.­

Kolme ihmistä loukkaantui, kun mies törmäsi pyöräilijöihin ja jalankulkijoihin Lontoon Westminsterissä parlamenttitalon edustalla tiistaiaamuna ruuhka-aikaan. Hänen matkansa päättyi lopulta betoniesteeseen.

Autossa ei ollut muita ihmisiä, eikä siitä löytynyt myöskään aseita.

Poliisi oli edelleen näkyvästi läsnä parlamenttitalolla keskiviikkona.­

BBC:n mukaan miestä kuulustellaan parhaillaan. Tämän lisäksi poliisi on kertonut tehneensä tapahtuneeseen liittyen kotietsintöjä kolmessa osoitteessa Birminghamissa ja Nottinghamissa.

Khaterin ei tiedetä olleen viranomaisten seurantalistoilla, mutta sen sijaan hän on tiettävästi ollut tuttu paikalliselle poliisille. Pidätyksen jälkeen hän ei ole suostunut yhteistyöhön poliisin kanssa.

­

Sky Newsin mukaan miehen nimellä löytyvän Facebook-profiilin mukaan hän asuu Birminghamissa ja työskentelee myymäläpäällikkönä. Hän kertoo profiilissaan myös opiskelleensa Sudanin tiede- ja teknologiayliopistossa.

Viranomaislähteiden mukaan mies olisi saapunut Birminghamista Lontooseen tiistaina aamuyöllä.

Artikkelia päivitetty kello 13.07. Lisätty kuva epäillystä.